Source: http://diskriminacia.sk/spisska-nova-ves/
Timestamp: 2019-09-23 01:30:59+00:00
Document Index: 2441752

Matched Legal Cases: ['súd ', 'súd ', 'súd ', 'súd ', 'súd ', 'súd ']

Spišská Nová Ves diskriminovala rómsku uchádzačku o prácu - Diskriminácia
Spišská Nová Ves diskriminovala rómsku uchádzačku o prácu
24/03/2017 | Rasa / Etnická príslušnosť, Súdne rozhodnutia, Tipy redakcie, Tlačové správy, Top
Pani Pompová sa v roku 2010 uchádzala o miesto terénnej sociálnej pracovníčky v Spišskej Novej Vsi. Napriek tomu, že mala požadované vzdelanie aj dlhoročnú prax s terénnou prácou v rómskych komunitách, na voľné miesto boli prijaté uchádzačky nerómskeho pôvodu s nižšou kvalifikáciou a kratšou praxou, ktoré neovládali rómsky jazyk. Aj Fond sociálneho rozvoja, ktorý v tom čase financoval pracovné miesto, následne na podnet pani Pompovej vyjadril pochybnosti nad zákonnosťou priebehu výberového konania, avšak jeho výsledky už nemohol zvrátiť.
Okresný súd o žalobe pani Pompovej rozhodoval už v roku 2012, keď ju zamietol ako neopodstatnenú. Jeho rozhodnutie v roku 2013 potvrdil aj Krajský súd v Košiciach. Pani Pompová sa však následne obrátila s ústavnou sťažnosťou na Ústavný súd SR, kde namietala, že postupom a rozhodnutím všeobecných súdov došlo k porušeniu jej práva na spravodlivý súdny proces. Poukazovala na to, že okresný a krajský súd ignorovali jej námietky a argumenty, ktoré v konaní predniesla a nesprávne uplatnili antidiskriminačnú legislatívu. Ústavný súd SR jej sťažnosti v decembri 2015 vyhovel, zrušil rozhodnutie krajského súdu a celý prípad sa opätovne vrátil na stôl okresnému súdu.
Okresný súd na včerajšom pojednávaní dňa 23. 3. 2017 žalobe pani Pompovej vyhovel a rozhodol, že mesto Spišská Nová Ves ju diskriminovalo v prístupe k zamestnaniu z dôvodu jej rómskej etnickej príslušnosti. Zároveň nariadil mestu, aby sa poškodenej žene písomne ospravedlnilo a priznal jej tiež náhradu nemajetkovej ujmy vo výške 2500 eur. Sudkyňa v stručnom odôvodnení po vyhlásení rozsudku konštatovala, že kým žalobkyňa v súdnom spore uniesla svoju časť dôkazného bremena, mesto Spišská Nová Ves svoju časť dôkazného bremena neunieslo, t. j. rozumnými argumentmi nedokázalo vysvetliť prijatie uchádzačiek s nižšou kvalifikáciou a kratšou praxou a ani vysvetliť pochybnosti o transparetnosti celého výberového procesu.
Poškodenej rómskej žene v súdnom konaní dlhodobo sprostredkováva bezplatnú právnu pomoc Poradňa pre občianske a ľudské práva.